stanford-oval/wikipedia huggingface dataset:
משחק הדיונון (סדרת טלוויזיה)
שחקנים ודמויות > שחקני משחק הדיונון ה-36

לי סאו-הוואן – פארק ג'ונג-באה / 390 (עונה 2; אורח בעונה 1), חבר טוב של סונג ג'י-הון המנהל בר. נכנס למשחק הדיונון בעונה השנייה לאחר שהופיע כאורח בעונה הראשונה. נהרג על ידי איש החזית בסוף המרד.
אים שי-וואן – לי מיונג-ג'י / 333 (עונות 2–3), יוטיובר לשעבר שהפסיד את כספו כתוצאה מהונאת קריפטו שבה היה מעורב. החבר לשעבר של ג'ון-הי.
קאנג הא-נול – קאנג דאה-הו / 388 (עונות 2–3), נחת לשעבר המתחבר לסונג ג'י-הון וצוותו.
פארק סונג-הון – צ'ו היון-ג'ו / 120 (עונות 2–3), אישה טרנסג'נדרית ולוחמת כוחות מיוחדים לשעבר שנכנסה למשחקים כדי להשלים את תשלומה עבור ניתוח ההתאמה המגדרית שלה.
לי ג'ין-ווק – פארק ג'יונג-סוק / 246 (עונות 2–3), בחור המצטרף למשחק במטרה להשיג כסף לטיפול בתו החולה, נרצח על ידי השומרים אחרי כישלון המרד בסוף העונה השנייה.
יאנג דונג-גון – פארק יונג-סיק / 007 (עונות 2–3), מהמר חוזר בתשובה ובנה של גום-ג'ה.
ג'ו יו-רי – קים ג'אן-הי / 222 (עונות 2–3), בת זוגו לשעבר ההריונית של מיונג-ג'י שהפסידה את כל כספה לאחר שרכשה ממנו מטבעות קריפטו.
קאנג א-סים – ג'אנג גום-ג'ה / 149 (עונות 2–3), אמו של יונג-סיק שנכנסת למשחק במטרה לעזור לבנה לשלם את חובותיו.
צ'וי סונג-היון – צ'וי סו-בונג "תאנוס" / 230 (עונה 2), ראפר מסומם, יהיר ונלהב הנטפל למיונג-ג'י לאחר שהיה אחד מהקורבנות שלו. נרצח על ידי מיונג-ג'י במהלך קטטה שהתקיימה בשירותי הבנים.
רו ג'אה-וון – נאם-גיו / 124 (עונות 2–3), קורבן נוסף של הונאת הקריפטו של מיונג-ג'י. יד ימינו של תאנוס ומצטרף אליו בייסור השחקנים האחרים, במיוחד מין-סו, מיונג-ג'י וסא-מי.
וון ג'י-אן – סא-מי / 380 (עונה 2), בחורה טום בוי שמתחברת עם מין-סו ולאחר מכן גם עם תאנוס ונאם-גיו אך נבגדת על ידיהם במהלך משחק ה"קרוסלה". נרצחת על ידי נאם-גיו במהלך הקטטה הלילית.
דייוויד לי – פארק מין-סו / 125 (עונות 2–3), בחור שקט ונחבא אל הכלים שלא מרבה להגיד את דעתו.
קים שי-און – קים יונג-מי / 095 (עונה 2), חברתה הטובה ביותר של היון-ג'ו הנהרגת במהלך משחק הקרוסלה.
סונג יונג-צ'אנג – אים ג'ונג-דאה / 100 (עונות 2–3), גבר חצוף, חמדן ומציק אך כריזמטי בגיל העמידה. מטיל אימה על שחקנים אחרים, זאת בגלל קולו החזק בקבוצת ה-O.
צ'אה קוק-הי – סיון-ניו / 044 (עונות 2–3), שמאנית קולנית, נוירוטית שמרוכזת בעצמה.
סונג ג'י-וו – קאנג מי-נה / 196 (עונה 2), בחורה בעלת חוב של 45 מיליון וון. תאנוס מפלרטט איתה במהלך המשחק הראשון, בעוד התעלמות מאזהרותיו ג'י-הון. השחקנית הראשונה להפסל ב"דג מלוח".
שחקנים ודמויות > צוות המשחק

לי ביונג-הון – הוואנג אין-הו / 132 / איש החזית / הו יונג-איל / 001 (עונות 1–3), מפקח המשחקים והמנצח של המשחקים ה-28 (2015) בתור שחקן מספר 132, אשר לא האמין שיש אנשים טובים באמת לאחר השתתפותו. הוא חוזר למשחקים ה-36 כשחקן 001 בזהות בדויה, "הו יונג-איל" ומתחבר לסונג ג'י-הון במטרה לחבל בתוכניתו לעצור את המשחקים. בסוף העונה השנייה מזייף את מוות "הו יונג-איל", כדי לחזור לתפקיד "איש החזית".
גונג ג'י-צ'ול – "המגייס" (עונה 1–2), אדם נאה, מנומס וחכם העובד כמגייס למשחקים באמצעות משחק "פוגים", שמתגלה כאדם חסר רחמים וסדיסטי. נהרג לאחר שהפסיד במשחק רולטה רוסית נגד סונג ג'י-הון.
ג'ון ד. מייקלס, דניאל ס. קנדי, דייוויד לי, ג'פרי ג'וליאנו, סטפן מוט, מייקל דייוויס – האח"מים (עונה 1), חבורה של אנשים עשירים ורעולי פנים הצופים במשחקי הדיונון הלובשים מסכות זהב המדמות בעלי חיים ומהמרים על השחקנים, בתקווה להרוויח יותר כסף. רוב האחמ"ים הם אמריקאים.
פארק גיו-יונג – קאנג נו-אול / שומרת 11 (עונות 2–3), חיילת לשעבר ועריקה צפון קוריאנית העובדת במשחקים כשומרת והורגת את השחקנים הפסולים במטרה למצוא את בנה שנשאר בצפון קוריאה.
שחקנים ודמויות > המשטרה

ווי הא-ג'ון – הוואנג ג'ון-הו (עונות 1–3), שוטר ובלש סמוי שמתגנב למשחקים ה-33 כשהוא מתחזה לשומר כדי למצוא את אחיו הנעדר ומגלה שהוא איש החזית, מפקח המשחקים עצמו.
ג'יון סוק-הו – צ'וי וו-סוק (עונות 2–3), חבר בקבוצת המלווים בריבית של קים, אליו ג'י-הון חייב סכום כסף רב. הוא וקים נחטפים על ידי המגייס לאחר שעקבו אחריו עבור ג'י-הון.
או דאל-סו – קפטן פארק (עונות 2–3), ספן המסייע לג'ון-הו ומאוחר יותר גם לג'י-הון בניסיון למצוא את מיקום המשחקים ולהפיל אותם.
קים פאב-לאה – קים ג'ונג-ראה (עונות 1–2), מנהל קבוצת מלווים בריבית. סונג ג'י-הון היה חייב לו כסף, ולאחר ששילם את חובותיו, מר קים סייע לו במעקב אחר המגייס. נחטף ולאחר מכן נהרג מול עיניו של וו-סוק על ידי המגייס.
שחקנים ודמויות > דמויות אחרות

קים יונג-אוק – הו מאל-סון (עונה 1), אמו של סונג ג'י-הון שגרה איתו בסיאול, אשר מתה בזמן שהשתתף במשחקי הדיונון.
ג'ו א-אין – סונג ג'ה-יונג (עונה 1), בתו של סונג ג'י-הון וקאנג און-ג'י, העומדת במרכז המחלוקת בין הוריה. אמה לקחה אותה מאביה לאחר שנכנס לחובות.
קאנג מאל-גיום – קאנג און-ג'י (עונה 1), גרושתו של סונג ג'י-הון ואמה של סונג ג'ה-יונג.
פארק היי-ג'ין – אמו של סאנג-וו (עונה 1–2), אמו של סאנג-וו, המטפלת באחיה הקטן של סה-ביוק.
פרקים > סקירה

| עונה | עונה | פרקים | פרקים | הוזרמה לראשונה | הוזרמה לראשונה |
| --- | --- | --- | --- | --- | --- |
|  | 1 | 9 | 9 | 17 בספטמבר 2021 | 17 בספטמבר 2021 |
|  | 2 | 7 | 7 | 26 בדצמבר 2024 | 26 בדצמבר 2024 |
|  | 3 | 6 | 6 | 27 ביוני 2025 (עתידי) | 27 ביוני 2025 (עתידי) |
פרקים > עונה 1

| מספר פרק (בסדרה) | מספר פרק (בעונה) | שם הפרק בעברית | שם הפרק באנגלית |
| --- | --- | --- | --- |
| 1 | 1 | דג מלוח | Red Light, Green Light |
| 2 | 2 | גיהנום | Hell |
| 3 | 3 | האיש עם המטרייה | The Man with the Umbrella |
| 4 | 4 | להישאר עם הקבוצה | Stick to the Team |
| 5 | 5 | עולם הוגן | A Fair World |
| 6 | 6 | גאנבו | Gganbu |
| 7 | 7 | אח"מים | VIPs |
| 8 | 8 | איש החזית | Front Man |
| 9 | 9 | יום מזל | One Lucky Day |
פרקים > עונה 2

| מספר פרק (בסדרה) | מספר פרק (בעונה) | שם הפרק בעברית | שם הפרק באנגלית |
| --- | --- | --- | --- |
| 10 | 1 | לחם ומשחקי מזל | Bread and Lottery |
| 11 | 2 | מסיבת האלווין | Haloween Party |
| 12 | 3 | 001 | 001 |
| 13 | 4 | שש רגליים | Six Legs |
| 14 | 5 | עוד משחק אחד | One More Game |
| 15 | 6 | O X | O X |
| 16 | 7 | חבר או אויב | Friend or Foe |
הפקה > פיתוח > עונה 2

בסוף אוקטובר 2021, הוואנג הצהיר שהוא נמצא בדיונים עם נטפליקס לגבי עונה שנייה. עוד הצהיר בדצמבר 2021 שהוא דן גם בעונה שלישית עם נטפליקס. הוואנג רצה להפיק תחילה סרט נוסף, כמו גם להשיג חוזה עם נטפליקס לשחרור סרטים נוספים שהוא עשוי ליצור לצד עונות נוספות של משחקי הדיונון, כדי להימנע מלהיות ידוע רק בזכות משחק הדיונון. הוואנג אישר שהוא החל בתהליך הפיתוח של העונה השנייה במהלך אירוע עיתונאי בנובמבר 2021, עם תוכניות להחזיר את לי יונג-ג'ה כדי לחזור על תפקידו כג'י-הון. נטפליקס הצהירה בתגובה להערותיו של הוואנג שהם עדיין לא הסכימו רשמית לעונה שנייה, אבל הם היו בדיונים עם הוואנג לקראת אחת.
במהלך שיחה על רווחי הסדרה בינואר 2022, סרנדוס מנטפליקס אמרה כשנשאלה על היתכנות עונה שנייה "בהחלט... יקום משחק הדיונון רק התחיל". הוואנג אמר באפריל 2022 שכרגע הוא עובד על Killing Old People Club, עיבוד של יצירה בשם "Pape Satan Aleppe: Chronicles of a Liquid Society" מאת אומברטו אקו (미친 세상을 이 하는 척하는 방법 – "הדרך להעמיד פנים להבין את העולם המטורף"), ומשער שהעונה השנייה של משחק הדיונון תושלם ותשודר עד 2024. נטפליקס אישרה שהעונה השנייה הייתה מאושרת ביוני 2022, והיא תשוחרר ב-26 בדצמבר 2024.
הפקה > כתיבה > עונה 1 > דמויות

הוואנג תיאר את העבודה כ"סיפור על לוזרים". שמות הדמויות הראשיות – סונג ג'י-הון, צ'ו סאנג-וו, או איל-נאם – התבססו כולם על חברי הילדות של הוואנג, כמו גם שמה של הדמות Hwang Jun-ho, שהיה גם חבר ילדות בחיים האמיתיים של הוואנג עם אח גדול בשם הוואנג אין-הו. שתי הדמויות הראשיות ג'י-הון ו-סאנג-וו התבססו על חוויותיו האישיות של הוואנג עצמו וייצגו "שני צדדים" שלו; ג'י-הון חלק את אותם היבטים של גידול על ידי אם חד הורית מוחלשת כלכלית ברובע סאנגמון בסיאול, בעוד שסאנג-וו נבע מכך שהוואנג למד באוניברסיטה הלאומית של סיאול כשהוא מגיע עם ציפיות גבוהות ממשפחתו ומשכונתו. יתרה מכך, הרקע של ג'י-הון נוצר בהשראת מארגני שביתת העבודה של KG Mobility ב-2009 נגד פיטורים המוניים.
הפקה > כתיבה > עונה 1 > משחקים

הוואנג ביסס את הנרטיב על משחקים קוריאניים מילדותו כדי להדגיש את האירוניה בין משחק ילדות, שבו התחרות לא הייתה חשובה, לתחרות קיצונית עם חייהם של אנשים על כף המאזניים. בנוסף, מכיוון שהתסריט הראשוני שלו נועד לסרט קולנוע, הוא בחר להשתמש במשחקי ילדים עם חוקים פשוטים שקל להסבירם בניגוד לסרטים אחרים מסוג הישרדות המשתמשים במשחקים עם חוקים מורכבים.
המשחק המרכזי שהוא בחר, משחק הדיונון, היה משחק ילדים קוריאני פופולרי משנות ה-70 וה-80. הוואנג נזכר במשחק הדיונון כ"משחק הילדות הכי אגרסיבי פיזית ששיחקתי בסמטאות השכונתיות בתור ילד, ובגלל זה גם הכי אהבתי אותו", ובגלל זה "זהו המשחק הכי סמלי שמשקף את החברה התחרותית של היום, אז בחרתי בו בתור הכותרת של התוכנית".
הצבעים של הפוגים במשחק הקבלה להרשמת המתמודדים לתוכנית, שהם כחול ואדום, נוצרו בהשראת האגדה האורבנית היפנית "נייר כחול, נייר אדום".
המשחק "דג מלוח" נבחר בגלל הפוטנציאל שלו לגרום להרבה מפסידים בבת אחת. בנוגע לבחירה, אמר הוואנג, "המשחק נבחר בגלל שהסצנה המלאה בכל כך הרבה אנשים שנעים ונעצרים באקראי יכולה להיחשב כריקוד קבוצתי מגוחך אך עצוב".
הוואנג התלוצץ שמשחק ממתקי הדלגונה (העוגיות) שבחרו עשוי להשפיע על רווחי מכירות הדלגונה, בדומה לאופן שבו פרחו המכירות של גאטים קוריאניים (כובעים מסורתיים) לאחר שידור הסדרה ממלכות (אנ') של נטפליקס. הרעיון ללקק את הממתק כדי להפריד את הצורה מהעוגיה מבלי לשבור אותה, היה דבר שהוואנג עשה בילדותו והביא אותו לתסריט. הוואנג שקל משחקי ילדים קוריאניים אחרים כמו גונגגי, דונג, דונג, דונגדאמון, ולמה הגעת לביתי? (גרסה קוריאנית של Hana Ichi Monme).
הפקה > כתיבה > עונה 1 > הכתיבה עצמה

הוואנג כתב את כל הסדרה בעצמו, ולקח לו כמעט שישה חודשים לכתוב את שני הפרקים הראשונים בלבד, ולאחר מכן האוונג פנה לחבריו כדי לקבל משוב על כתיבתו לקראת כתיבת שאר הפרקים. הוואנג התייחס גם לאתגרים של ההכנה והפקת התוכנית, שהייתה מתישה פיזית ונפשית. הוא הזניח את בריאות השיניים שלו, וכתוצאה מכך נאלץ לעבור תהליך עקירת שש שיניים על ידי רופא השיניים שלו לאחר השלמת הפקת הסדרה.
הוואנג לא היה בטוח שתהיה עונה שנייה אם בכלל, והוא תכנן לכל הפחות סרט המשך לאחר הפרקים שהוצגו בעונה הנוכחית, אך בכל זאת הוא השאיר סוף פתוח, כדי לסלול את הדרך לסרט המשך פוטנציאלי. הוואנג שקל סיום חלופי שבו ג'י-הון היה עולה על המטוס לאחר שסיים את שיחתו עם מארגני המשחק לראות את בתו, אבל הוואנג אמר על סוף כזה, "האם זו הדרך הנכונה עבורנו באמת להציג את השאלה או את המסר שרצינו להעביר דרך הסדרה?".
הפקה > כתיבה > עונה 2

בשל הלחץ של הכתיבה וההפקה של הסדרה הראשונה בעצמו, הוואנג לא תכנן לכתוב עונה שנייה למשחק הדיונון. לא היו לו רעיונות לעלילה לסיפור המשך, והוא אמר שאם יכתוב אחד, סביר להניח שהוא יזדקק לצוות של תסריטאים ובמאים שיעזור לו.
עם הפופולריות העצומה של התוכנית, הוואנג דיבר מאוחר יותר על האפשרות של עונה שנייה, ואמר ל-CNN, "שום דבר לא אושר כרגע, אבל כל כך הרבה אנשים מתלהבים שאני באמת שוקל את זה". הוואנג אמר בריאיון לעיתון הטיימס כי עונה שנייה עשויה להתמקד יותר בסיפורו של "איש החזית" (אחיו של הבלש), כמו גם לשלב עוד עלילה על המשטרה. הוואנג אמר, "אני חושב שהבעיה עם שוטרים היא לא רק בעיה בקוריאה, אני רואה את זה בחדשות העולמיות שכוח המשטרה יכול להיות מעורב באיחור רב בזמן אמת – כך שיש יותר קורבנות או שהמצב מחמיר בגלל שהם לא פעלו מהר מספיק. זה היה נושא שרציתי להעלות". הוא הוסיף שהוא גם רוצה לחקור את מערכת היחסים בין איש החזית לאחיו השוטר הוואנג ג'ון-הו, כמו גם את הרקע של דמות מגייס השחקנים (מגולם על ידי גונג יו).
הפקה > ליהוק > עונה 1

הוואנג אמר שהוא בחר ללהק את לי יונג-ג'ה לתפקיד ג'י-הון כדי "להרוס את הדימוי הכריזמטי שלו שהוצג בתפקידיו הקודמים".
צנג הו-יון התבקשה על ידי חברת הניהול החדשה שלה לשלוח סרטון לאודישן לסדרה, בזמן שסיימה צילומים במקסיקו והתכוננה לשבוע האופנה בניו יורק. למרות שזה היה האודישן הראשון שלה כשחקנית והציפיות שלה היו נמוכות, הוואנג אמר, "ברגע שראיתי את קלטת האודישן שלה מניו יורק, מיד חשבתי לעצמי, 'זו הבחורה שאנחנו רוצים'". הרושם הראשון שלי ממנה היה שהיא פרועה וחופשית כמו סוס לא מאולף".
על ליהוק אנופאם טריפאתי לתפקיד עלי עבדול, הוואנג אמר: "היה קשה למצוא שחקנים זרים טובים בקוריאה". הוא בחר באנופאם טריפאטי בגלל יכולות המשחק הרגשיות שלו והשטף שלו בקוריאנית.
גם גונג יו (מגייס המתמודדים למשחק הדיונון) וגם לי ביונג הון (איש החזית) עבדו עם הוואנג במהלך סרטיו הקודמים, "מושתקת" (אנ') והמבצר (אנ') בהתאמה, והוואנג ביקש משניהם לשחק בתפקידים קטנים במשחק הדיונון.  [ מקור לא אמין? ]
האח"מים (VIP) נבחרו מתוך שחקנים שאינם קוריאנים המתגוררים באסיה; במקרה של ג'פרי ג'וליאנו, ששיחק את ה-VIP שקיים אינטראקציה עם ג'ון-הו (הבלש), תפקידו הקודם מ־Train to Busan Presents: Peninsula (אנ') הוביל לליהוק שלו במשחק הדיונון.
הליהוק לסדרה אושר ב-17 ביוני 2020.
הפקה > ליהוק > עונה 2

באפריל 2022, הוואנג אישר שהדמויות של ג'י-הון וה"איש החזית" יחזרו לעונה השנייה, ויציגו את Cheol-su, החבר של יאנג-הי. הוואנג אמר שהוא רוצה להחזיר כמה מהדמויות המתות, כמו ג'י-יונג, והביע חרטה על כך שהוא הרג כמה דמויות אהובות מאחר שלא היו לו תוכניות לעונה שנייה בזמן כתיבת העונה הראשונה.
במהלך Tudum: A Global Fan Event של נטפליקס ביוני 2023, לי יונג-ג'ה אישר שיחזור לתפקידו במשחק הדיונון לצד לי ביונג-הון, גונג יו ו-ווי הא-ג'ון. ב-29 ביוני, נטפליקס פרסמה מידע נוסף על צוות השחקנים של העונה החדשה, הכוללת את קאנג הא-נול, פארק סונג-הון, אים סי-וואן, יאנג דונג-ג'ון, פארק ג'יו-יונג, לי ג'ין-ווק, וון-ג'י-אן Jo Yu-ri, Kang Ae-shim, Lee David, ו-Roh Jae-won.
מחלוקת התעוררה כאשר נחשף כי לוהק לעונה השנייה הראפר TOP (אנ'), חבר לשעבר בלהקת ביג באנג, שהתפרסם לשמצה בעקבות הרשעה הקשורה לשימוש בסמים במהלך השירות הצבאי שלו ב-2016.
תלבושות, עיצוב תפאורה וצילומים > עונה 1

ההפקה והצילומים של הסדרה נמשכו מיוני עד אוקטובר 2020, כולל הפסקת חובה בת חודש עקב מגפת הקורונה. סצנות בעיר צולמו בטג'אן, בעוד שקטעי התפאורה של האי צולמו ב-Seongapdo הממוקם באונגג'ין (אנ').
תלבושות, עיצוב תפאורה וצילומים > עונה 1 > שימוש סמלי בצבע

כאשר נטפליקס כיוונה את הסדרה לקהל עולמי, הודגשו הוויזואליות וחלק מהכללים של משחקי הילדים הופשטו כדי למנוע בעיות פוטנציאליות עם מחסום השפה. התפאורות והתלבושות הצבעוניות עוצבו כך שיראו כמו עולם פנטזיה.
ניתן לראות במהלך הסדרה שימוש בשתי מערכות של צבעים. העולם שמחוץ למתחם המשחק מעוצב בצבעים ותאורה שמקנים לו מראה קר, קודר וחשוך, לעומת העולם בתוך המשחק הצבוע לרוב בצבעים חמים כמו צבעי פסטל או בצבעים שמקנים למקום מראה ילדותי ותחושה סוריאליסטית.
תלבושות, עיצוב תפאורה וצילומים > עונה 1 > תלבושות

שימוש בולט בצבעים ניתן לראות בתלבושות הטורקיז של השחקנים, המדים הוורודים של השומרים, צבעי גרמי מדרגות והסצנה בה השחקן הראשי צובע את שיער ראשו בצבע ורוד בוהק.
האימוניות הירוקות שלבשו השחקנים נוצרו בהשראת לבוש אתלטי מבתי ספר קוריאניים בשנות ה-70 וה-80, ובנוסף נועדו כדי לדמות תלבושת אחידה של בתי ספר.
תלבושות, עיצוב תפאורה וצילומים > עונה 1 > מבוך המדרגות

גרם המדרגות בו צועדים השחקנים לעבר המשחקים השונים ובחזרה מהם עוצב בהשראת היצירה "יחסיות" של האומן ההולנדי מאוריץ קורנליס אשר, יחד עם הצילום מזווית גבוהה והצבעים העזים מתקבלת תחושה סוריאליסטית בעת הצפייה.
מעצב ההפקה צ'ה קיונג-סאן אמר כי גרמי המדרגות האינסופיים הללו מייצגים "צורה של שעבוד עבור המתמודדים". רשת המנהרות המחברות בין הזירה, המעונות והמשרד המנהלי נוצרה בהשראת קיני נמלים.
תלבושות, עיצוב תפאורה וצילומים > עונה 1 > עיצוב חדרי המשחקים השונים

חדר המיטות בו ישנו והסתובבו השחקנים בזמני ההמתנה בין משחק למשחק, תואר כ"אנשים שננטשו על הכביש" לפי צ'ה (דבר שבא לידי ביטוי בעיצוב משחק "משיכת חבל"). החדר תוכנן באמצעות אריחים לבנים והפתח המעוגל הזכיר מנהרה של כלי רכב. המיטה והמדרגות היו מונחות בהתחלה כדי להיראות כמו מדפי מחסנים, אבל ככל שהפרקים התקדמו והריהוט הפך לשמש כהגנה מאולתרת מפני השחקנים האחרים, הם קיבלו מראה של סולמות ומדרגות שבורים, מה שמרמז על הדרך שבה שחקנים אלה נלכדו ללא מוצא, לפי צ'ה.
סצנת ארוחת הערב שהתרחשה בפרק השמיני נוצרה בהשראת המיצב האמנותי מסיבת ארוחת הערב מאת האמנית ג'ודי שיקגו. קירות רבים מהאזורים שבהם התרחשו המשחקים צוירו בהשראת סדרת אימפריית האור מאת רנה מגריט.
הצוות הקדיש את מירב הזמן ביצירת הסט למשחק הגולות, תוך יצירת שילוב של אמינות (ריאליזם) וזיוף כדי לשקף את אופי החיים והמוות של המשחקים עצמם. צ'אי הצהיר שהסט תוכנן כשילוב של במות תיאטרליות קטנות, כל שלב במשחקים מייצג חלקים מהזיכרונות של שחקן 001.
חדר ה-VIP היה אחד מהסטים האחרונים שעוצבו, וצ'ה אמר שהם החליטו על נושא המבוסס על חיות הן בנוגע לתלבושות והן בנוגע לחדר; "האח"מים הם מסוג האנשים שלוקחים חיים של אנשים אחרים בתור בילוי ומתייחסים אליהם כאל כלי משחק על לוח שחמט, אז רציתי ליצור מראה עוצמתי ואינסטינקטיבי לחדר".
החצר בה שיחקו "דג מלוח" ו"דיונון" מדמה חצר אחורית של בית ספר, ואת המשחק "דלגונה" הם שיחקו בגן שעשועים ענקי, שאמור לדמות נקודת מבט של ילדים בגן שעשועים רגיל (שהכול נראה גדול). גם במשחק הגולות נוצרה שכונת דמה בעת שקיעה, המדמה את התחושה של לשחק בחוץ עד שעה מאוחרת.
תלבושות, עיצוב תפאורה וצילומים > עונה 1 > צילום

רוב הסטים היו שילוב של סטים פרקטיים וצילום בשימוש של מסך כחול. לדוגמה, בסצנות של גשר אריחי הזכוכית, התפאורה, שעוצבה כמו אוהל קרקס עבור השחקנים המופיעים עבור ה-VIP, הייתה בפועל רק בגובה של מטר וחצי מהקרקע, תוך שימוש במסכים כחולים, כדי לדמות את הגובה בפוסט-פרודקשן. בזמן הצילומים הגובה היה מספיק רחוק מהקרקע כדי לגרום לשחקנים להיות עצבניים, מה שתרם לסצנה. סט משחק "משיכת חבל" מוקם בגובה של יותר מ-10 מטרים מהקרקע, מה שיצר עוד יותר חרדה אצל חלק מהשחקנים עם פחדי גבהים.
בובת הרובוט בפרק הראשון, "אור אדום, אור ירוק", נוצרה בהשראת יאנגהי, דמות שהופיעה על כריכות ספרי הלימוד הקוריאניים בשנות ה-70 וה-80, והתסרוקת שלה, עוצבה בהשראת ביתו של הוואנג. הבובה שרה, בקוריאנית, "פרח מוונגהווה פרח", בהתייחסו להיביסקוס סוריאקוס, הפרח הלאומי של דרום קוריאה. השימוש בדמות המוכרת הזו נועד להציב זיכרונות של ילדות ופחד מטריד בקרב השחקנים, לפי צ'אי.
באופן דומה, התפאורה למשחק הדלגונה, תוך שימוש בחפצי גן משחקים ענקיים, הייתה אמורה לעורר את זיכרונותיהם של השחקנים מילדותם, והייתה מקום נפוץ שבו ילדים קוריאנים היו משחקים בדלגונה עם חברים. הדלגונה ששימשה בפרק "האיש עם המטריה" הוכנה בסט הצילומים על ידי רוכל רחוב מדהאנגנו.
תלבושות, עיצוב תפאורה וצילומים > עונה 1 > מוטיב הצורות

לאורך הסדרה חוזרות ומופיעות בהקשרים שונים הצורות הגאומטריות עיגול-משולש-ריבוע, מה שהופך אותן למוטיב:
אלו הצורות שמרכיבות את צורת המגרש של משחק הילדים "משחק הדיונון". בפרק הראשון, בשוט בו נראה מגרש של "משחק הדיונון" המסורתי, הופכות שלוש צורות אלו לכותרת הסדרה.
שלוש הצורות מופיעות על כרטיסי הביקור של התחרות. אחת הסיבות לכך היא שהן מסמלות שלוש אותיות מהאלפבית הקוריאני, ההנגול, של הצלילים: O, J, G. זאת בהתאם לשם המשחק בקוריאנית: "Ojingeo Geim" (באיות באנגלית).
את החלוקה ההיררכית בין המפעילים של המשחק ניתן לדעת על פי הצורה מוטבעת על מסיכת הפנים שהם עוטים.
תלבושות, עיצוב תפאורה וצילומים > עונה 2

הצילום הראשי לעונה השנייה היה אמור להתחיל ביולי 2023 והיה אמור להימשך "לפחות 10 חודשים". ב-10 ביולי, חברי הצוות של ההפקה התמודדו עם מחלוקת שכללה האשמות על התעללות כלפי אזרחים במהלך הצילומים בנמל התעופה אינצ'און. חברת ההפקה פרסמה התנצלות רשמית בעניין. על פי הדיווחים, הצילומים יצאו לדרך באוגוסט 2023.
מוזיקה

המלחין הראשי של הסדרה הוא יונג ג'ה-איל, והוא נעזר ב-2 מלחינים נוספים, פארק מין-ג'ו וקים סונג-סו – מפיק מוזיקלי עבור מחזות זמר שמשתמש בשם הבמה "23" בהלחנותיו. יונג נודע גם כמלחין של הסרט זוכה האוסקרים פרזיטים.
פסקול הסדרה יצא לאור כאלבום ב-17 בספטמבר 2021, וכולל 20 יצירות במשך כולל של 69:49 דקות.
בסדרה מושמעת מוזיקה קלאסית:
"היידן" – קונצ'רטו במי במול מז'ור של יוזף היידן – מושמע בפרק הראשון במהלך התעוררות המשתתפים במתחם המשחק ובפרק השלישי.
"הדנובה הכחולה" של יוהאן שטראוס – מעודדת את המתמודדים תוך שהם עדים לאירועים טראגיים.
"סרנדה למיתרים" של פיוטר צ'ייקובסקי – מתנגן בסיום המשחק השני ובמהלך הרכבת הקבוצות טרם המשחק השלישי.
בסדרה הושמעה גם גרסת כיסוי ליצירת הג'אז של בארט הווארד "Fly Me to the Moon" (אנ') בביצוע הזמרת הקוריאנית ג'ו וון בפרקים הראשון והשמיני, אך בשל בעיות של זכויות יוצרים הושמט הביצוע מהאלבום הרשמי של הסדרה. לדברי ג'ו, הוואנג רצה להדגיש את הניגוד בין ההרג האכזרי של השחקנים לבין "המילים והלחן הרומנטיים והיפים" של השיר, כך שהסצנה "מגלמת את החברה הקפיטליסטית המקוטבת יותר ויותר שאנו חיים בה היום, בצורה מאוד דחוסה בדרך צינית".
לשיר "Way Back Then" שמלווה ילדים המשחקים את "משחק הדיונון", יונג רצה להשתמש בכלי נגינה בהם תרגל נגינה בבית הספר היסודי, כמו מקליטים וקסטנייטות. הקצב של השיר מבוסס על קצב 3-3-7 מחיאות כפיים שנהוג להשתמש בדרום קוריאה כדי לעודד מישהו. לתקליט, שנוגן על ידי יונג עצמו, היה "ביפ" קל, שלא היה מכוון. השיר "Round VI" נוגן על ידי תזמורת הניקוד של בודפשט.
מוזיקה > פסקול

| מספר | שם המנגינה | יוצר | אורך |
| --- | --- | --- | --- |
| 1 | Way Back Then | יונג ג'ה-איל (אנ') | 2:31 |
| 2 | Round I | יונג ג'ה-איל | 1:19 |
| 3 | The Rope Is Tied | יונג ג'ה-איל | 3:18 |
| 4 | Pink Soldiers | 23 | 0:38 |
| 5 | Hostage Crisis | 23 | 2:22 |
| 6 | I Remember My Name | יונג ג'ה-איל | 3:13 |
| 7 | Unfolded... | יונג ג'ה-איל | 2:38 |
| 8 | Needles and Dalgona | Park Min-ju | 3:44 |
| 9 | The Fat and the Rats | Park Min-ju | 1:52 |
| 10 | It Hurts So Bad | יונג ג'ה-איל | 1:13 |
| 11 | Delivery | 23 | 4:55 |
| 12 | Dead End | 23 | 5:25 |
| 13 | Round VI | יונג ג'ה-איל | 5:54 |
| 14 | Wife, Husband and 4.56 Billion | יונג ג'ה-איל | 4:26 |
| 15 | Murder Without Violence | Park Min-ju | 1:53 |
| 16 | Slaughterhouse III | יונג ג'ה-איל | 8:16 |
| 17 | Owe | יונג ג'ה-איל | 2:26 |
| 18 | ...Uh | יונג ג'ה-איל | 3:38 |
| 19 | Dawn | יונג ג'ה-איל | 6:41 |
| 20 | Let's Go Out Tonight | יונג ג'ה-איל | 3:27 |
שיווק

העתק של הבובה ששימשה בפרק הראשון בסדרה הוצג בשדרות אורטיגס בקזון סיטי, בפיליפינים, בספטמבר 2021.
בובת משחק הדיונון הותקנה בפארק האולימפי בסיאול ב-25 באוקטובר 2021. העתק של הסט של משחק הדיונון הוצג בתחנת Itaewon בסיאול מאז 5 בספטמבר 2021. עם זאת, התערוכה נסגרה בטרם עת מחשש להימצאות נגיף קורונה.
חנות פופ-אפ של משחק הדיונון נפתחה בפריז ב-2 וב-3 באוקטובר 2021. ניתנה אפשרות למבקרים לזכות במנוי חינם של נטפליקס לחודש אחד באם יצליחו להשיג את הצורה הנכונה מהדלגונה תוך דקה ו-30 שניות.
בהולנד, נטפליקס אירחה משחק דיונון משלה שבו אנשים יכלו לשחק את המשחק "דג מלוח" גם במאסטריכט וגם ברוטרדם. העתק של הבובה הוצג במקום והצוות היה לבוש במדי חיילי משחק הדיונון. הזוכים זכו במזכרות ממשחק דיונון. האירוע משך אליו מאות אנשים. אירועים דומים הכוללים העתקים של הבובה התרחשו ברחבי העולם, כולל סידני ובריטניה.
באוקטובר 2021, הוליווד ריפורטר ראיין את בכיר בנטפליקס אסיה, Kim Minyoung, שאמר שהחברה בוחנת עיבוד אפשרי למשחקי וידאו של הסדרה.
נטפליקס העניקה רישיון לייצור מרצ'נדייז של משחק הדיונון. דמויות ויניל מהסדרה שוחררו בינואר 2022. Funko הוציאה סט מיוחד של משחק הדיונון בנושא "Funko Pop! – פסלונים" במאי 2022.
ביקורת

מפני אופייה האלים של הסדרה הגבילה נטפליקס את הצפייה לגילאי 16 ומעלה. עם זאת קהל הצופים בסדרה כלל גם ילדים ונערים. לכך תרמו גם הביקורות האוהדות והשיח התקשורתי סביב הסדרה.
קבלה > ביקורת

התוכנית זכתה לשבחי המבקרים. באתר Rotten Tomatoes, לסדרה יש דירוג אישור של 95% על סמך 76 ביקורות, עם דירוג ממוצע של 8.1/10. מבקרי האתר אומרים: "האכזריות הבלתי פוסקת של משחק הדיונון היא לא לבעלי לב חלש, אבל פרשנות חברתית חדה ולב עדין עשויים להפתיע וישאירו את הצופים דבוקים למסך – גם אם זה תוך כדי צפייה בין האצבעות". ב-Metacritic, לסדרה יש ציון ממוצע משוקלל של 69 מתוך 100 על סמך 13 מבקרים, מה שמצביע על "ביקורות חיוביות בדרך כלל".
מעיין גוטנמכר ממאקו שיבחה את כתיבת התסריט, הדמויות, הטוויסטים ואת צד ההפקה הכולל צילום, בימוי ועריכה, בדגש על עיצוב התפאורה שבסדרה. היא השוותה בינה לסרט הדרום-קוריאני פרזיטים, שגם הוא בדומה לסדרה עוסק בקפיטליזם ובמעמדות.
דרון ברוש ממעריב אונליין החמיא לצוות ההפקה והעיצוב אך השאיר ביקורת קשה וטען שעלילת הסדרה ירודה, שהשוביניזם בה בוטה ונמוך, ושהכתיבה ירודה. “משחק הדיונון" היא זיבול מוח מתמשך. היא מיצוי כושל של רעיון מצוין". לעומתו, שי רובין הסתייג וציין לגנאי את האלימות הרבה שמוצגת בסדרה, "להתמכר לאלימות זה לא מסר. לקבל מסר כדי להבין שזה אלים – זו המטרה. "משחק הדיונון" זו התמכרות לאלימות".
סמדר שילוני מוויינט טענה שעלילת הסדרה ירודה, וכי היוצרים לא הצליחו להעביר את המסר שהם רצו, "אם "משחק הדיונון" ניסתה ללמד אותנו משהו על החיים, על חלוקת העושר ועל בחירות שגויות, הסוף שלה מעיד יותר מהכול שהיא בעצמה לא הבינה מה היא ניסתה לומר".
נדב מנוחין מוואלה השווה בין הסדרה לסרט "פרזיטים" אך ציין ש"הפעם מדובר בסאטירה חברתית על יחסי הכוחות הבלתי אפשריים בין עשירים ועניים", הוא ביקר את האלימות הגרפית ודימה את עולם משחק הדיונון עצמו לתקופת השואה. עם זאת "'משחק הדיונון' מספקת בינג' אפקטיבי וסוחף".
ניר וולף מישראל היום ביקר את האלימות הגרפית המוצגת בעלילה ובמסך, אך בנוסף אמר שהסדרה "מהנה, מצחיקה, מפתיעה, מטלטלת ומיוחדת, ובאמצעות וייב אסיאתי מסדרות אנימה מתארת סיפור אפל על הישרדות אנושית בלוקיישן צבעוני וילדותי".